
                  Nr.23/249/2009
BIROUL PERMANENT

AL

CAMEREI DEPUTAŢILOR



Vă înaintăm, alăturat, Raportul asupra proiectului de Lege pentru modificarea şi completarea Ordonanţei Guvernului nr.99/2000 privind comercializarea produselor şi serviciilor de piaţă, transmis cu adresa nr.P.L.x. 273 din 20 mai 2009 şi înregistrat cu nr.23/249 din 21 mai 2009.


Potrivit prevederilor art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.


În raport cu obiectul şi conţinutul său, proiectul de lege face parte din categoria legilor ordinare.
PREŞEDINTE,

Iulian Iancu

                      Nr.23/249/2009
R A P O R T
asupra proiectului de Lege pentru modificarea şi completarea Ordonanţei Guvernului nr.99/2000 privind comercializarea produselor
 şi serviciilor de piaţă


În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare, Comisia pentru industrii şi servicii a fost sesizată, spre dezbatere în fond, în procedura de urgenţă, cu proiectul de Lege pentru modificarea şi completarea Ordonanţei Guvernului nr.99/2000 privind comercializarea produselor şi serviciilor de piaţă, transmis cu adresa nr.P.L.x. 273 din 20 mai 2009 şi înregistrat cu nr.23/249 din 21 mai 2009.
Senatul, în calitate de Primă Cameră sesizată, a adoptat proiectul de lege în şedinţa din 18 mai 2009.

Potrivit prevederilor art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.


Consiliul Legislativ, cu adresa nr.311/10.04.2009, a avizat favorabil proiectul de lege cu unele observaţii şi propuneri.



Comisia pentru buget, finanţe şi bănci, cu adresa nr.22/319 din 11.06.2009, a avizat favorabil proiectul de lege cu amendamente admise.



Comisia juridică, de disciplină şi imunităţi a avizat favorabil proiectul de lege în forma adoptată de Senat.



Comisia pentru agricultură, silvicultură, industrie alimentară şi servicii specifice, cu adresa nr.24/430 din 26.06.2009, a avizat negativ proiectul de lege.


Proiectul de lege are ca obiect de reglementare modificarea şi completarea Ordonanţei Guvernului nr.99/2000 privind comercializarea produselor şi serviciilor de piaţă, republicată, cu modificările şi completările ulterioare, prin introducerea unor termeni noi utilizaţi în relaţiile comerciale dintre furnizorii de produse agroalimentare şi comercianţi, prin definirea şi detalierea costului de achiziţie, prin modificarea şi completarea cuantumului amenzilor, în scopul menţinerii şi diversificării ofertei de produse agroalimentare autohtone, prevenirii concurenţei neloiale între marii şi micii comercianţi în comerţul cu produse agroalimentare, stimulării interesului mediului de afaceri de a accesa fondurile comunitare pentru investiţii în acest domeniu şi în vederea menţinerii locurilor de muncă în sectorul producţiei de produse agroalimentare.


În conformitate cu prevederile art.61 din Regulamentul Camerei Deputaţilor, republicat, membrii comisiei au examinat proiectul de lege în şedinţa din 8 septembrie 2009.



La lucrările comisiei a participat, în calitate de invitat, din partea Ministerului Agriculturii, Pădurilor şi Dezvoltării Rurale: domnul Maloş Gabriel –consilier al ministrului şi domnul Ilie Dan din partea Patronatului Naţional al Viei şi Vinului.



Luând în considerare punctul de vedere exprimat de Ministerul Agriculturii, Pădurilor şi Dezvoltării Rurale conform adresei nr.120125/14.09.2009 şi în urma dezbaterilor din cadrul comisiei, membrii comisiei au hotărât, în unanimitate, să propună plenului Camerei Deputaţilor respingerea proiectului de lege din următoarele considerente:


- La Comisia pentru agricultură, silvicultură, industrie alimentară şi servicii specifice există o propunere legislativă privind comercializarea produselor agroalimentare care a fost dezbătută în prezenţa reprezentanţilor Ministerului Agriculturii, Pădurilor şi Dezvoltării Rurale şi ai patronatelor din industria alimentară, care îmbracă cea mai apropiată formă de Codul de bune practici pentru comerţul cu produse agroalimentare, negociat de partenerii de dialog social şi semnat de către aceştia, prin medierea Ministerului Agriculturii, Pădurilor şi Dezvoltării Rurale, în data de 02.07.2008, şi care a fost adoptată de plenul Camerei Deputaţilor în şedinţa din 16 septembrie 2009.


- Ministerul Agriculturii, Pădurilor şi Dezvoltării Rurale consideră că, pentru reglementarea relaţiilor comerciale cu produse alimentare, este oportună adoptarea unui act normativ destinat exclusiv acestui gen de relaţii comerciale şi nu modificarea Ordonanţei Guvernului nr.99/2000 privind comercializarea produselor şi serviciilor de piaţă.


- În urma discuţiilor purtate cu furnizorii şi comercianţii din industria alimentară s-a constatat că proiectului de Lege pentru modificarea Ordonanţei Guvernului nr.99/2000 privind comercializarea produselor şi serviciilor de piaţă este incomplet, necuprinzând definirea tuturor termenilor folosiţi în cuprins.


La dezbatere au fost prezenţi toţi cei 28 de deputaţi membri ai Comisiei pentru industrii şi servicii.



În raport cu obiectul şi conţinutul reglementării, proiectul de lege face parte din categoria legilor ordinare.
                      PREŞEDINTE,                                     SECRETAR,
                           Iulian Iancu                                        Mircea Marin
Consilier parlamentar,

Viorela Gondoş

